b"\n_START_ARTICLE_\nGuillaume Farel\n_START_SECTION_\nBiografia\n_START_PARAGRAPH_\nNasqu\xc3\xa9 en el si d'una fam\xc3\xadlia aristocr\xc3\xa0tica francesa. Mentre estudiava a la Universitat de Par\xc3\xads es f\xc3\xa9u alumne de l'erudit humanista i reformador moderat cat\xc3\xb2lic Jacques Lef\xc3\xa8vre d'\xc3\x89taples. L'any 1520 ja havia adoptat les idees protestants, i el 1523 fou expulsat de Fran\xc3\xa7a per difondre-les. Es trasllad\xc3\xa0 a Basilea, tot i que els seus en\xc3\xa8rgics atacs al Catolicisme el portaren molt aviat al desterrament. Continu\xc3\xa0 difonent les idees de la Reforma, sobretot entre els francoparlants su\xc3\xafssos i es f\xc3\xa9u fam\xc3\xb3s pel seu valor i eloq\xc3\xbc\xc3\xa8ncia._NEWLINE_El 1532 es trasllad\xc3\xa0 a Ginebra, on la seva predicaci\xc3\xb3 i debats p\xc3\xbablics ajudaren al triomf del protestantisme, que l'ajuntament de la vila adoptaria de manera formal el 1535. El 1536 Guillaume Farel persuad\xc3\xad el te\xc3\xb2leg i reformador franc\xc3\xa8s Joan Calv\xc3\xad perqu\xc3\xa8 l'ajud\xc3\xa9s en la difusi\xc3\xb3 de la Reforma i en la normalitzaci\xc3\xb3 de les pr\xc3\xa0ctiques eclesi\xc3\xa0stiques. Hi hagu\xc3\xa9 resist\xc3\xa8ncia contra les seves severes mesures inicials i els dos reformadors hagueren d'abandonar Ginebra el 1538. Farel s'instal\xc2\xb7l\xc3\xa0 a Neuch\xc3\xa2tel, per\xc3\xb2 convenc\xc3\xa9 els ginebrins perqu\xc3\xa8 permetessin la tornada de Calv\xc3\xad el 1541, i es convert\xc3\xad en un dels seus m\xc3\xa9s estrets consellers."